ปิดตาย2บริษัทประกันภัย
คปภ.สั่งสอบบิ๊กวิคเตอรีฯทุจริตเลิกอุ้มลิเบอร์ตี้ขาดสภาพคล่อง
10 ส.ค. 2554

คปภ.สั่งสอบบิ๊กวิคเตอรีฯทุจริตเลิกอุ้มลิเบอร์ตี้ขาดสภาพคล่อง
คปภ.ยึดใบอนุญาตวิคเตอรี–ลิเบอร์ตี้ ประกันภัย สั่ง 19 บริษัทรับช่วงดูแลลูกค้า
สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า กระทรวงการคลังได้มีคำสั่ง ที่ 709/2554 เพิกถอนใบอนุญาตประกอบธุรกิจประกันวินาศภัยของบริษัท ลิเบอร์ตี้ประกันภัย และคำสั่ง ที่ 708 /2554 เพิกถอนใบอนุญาตประกอบธุรกิจประกันวินาศภัยของบริษัท วิคเตอรี ประกันภัย (ประเทศไทย) ลงวันที่ 6 มิ.ย. 2554
สาเหตุที่บริษัท วิคเตอรี ประกันภัย (ประเทศไทย) ถูกสั่งปิด เนื่องจากพบว่าผู้บริหาร หรือผู้บริหารร่วมกับบุคคลอื่นกระทำการอันมิชอบ เป็นเหตุให้สินทรัพย์ของบริษัทสูญหายเป็นจำนวนมาก ซึ่งในเบื้องต้นผู้บริหารของบริษัทรับว่าจะนำสินทรัพย์มูลค่าจำนวน 116.86 ล้านบาท คืนกลับมาเป็นของบริษัทแต่ไม่สามารถทำได้
ดังนั้น กรณีบริษัท ลิเบอร์ตี้ประกันภัย ถูกสั่งปิดเนื่องจากขาดสภาพคล่องอย่างหนัก ไม่สามารถจ่ายค่าสินไหมทดแทนแก่ลูกค้าได้ โดยมีค่าสินไหมค้างจ่ายจำนวนสูงถึง 232.05 ล้านบาท และ คปภ.ได้ให้เวลาแก้ไขแล้วแต่ไม่สามารถทำได้
“ลูกค้าที่ได้รับความเดือดร้อนมีไม่มากนัก โดยลูกค้าในส่วนของลิเบอร์ตี้ไม่มีแล้ว เพราะ คปภ.ได้สั่งห้ามขายประกันมาตั้งแต่วันที่ 30 เม.ย. 2553 ส่วนบริษัท วิคเตอรี ประกันภัย มีลูกค้าหลัก 100 ราย เพราะถูกสั่งห้ามขยายธุรกิจตั้งแต่วันที่ 28 ม.ค. 2554” แหล่งข่าวเปิดเผย
อย่างไรก็ตาม ทาง คปภ.ได้ขอความร่วมมือจาก 19 บริษัทประกันภัย เข้ามารับช่วงลูกค้าที่เหลืออยู่ โดยมีข้อแม้ว่าลูกค้าจะต้องซื้อประกันภัยในปีต่อไปกับบริษัทรายนั้นๆ จึงจะได้รับความคุ้มครองช่วงระยะเวลาที่กรมธรรม์ยังไม่ครบกำหนด
สำหรับเจ้าหนี้ตามสัญญาประกันภัยและนอกสัญญาประกันภัย ให้ยื่นคำขอรับชำระหนี้ต่อผู้ชำระบัญชีภายใน 2 เดือนนับแต่วันที่กองทุนประกันวินาศภัยออกประกาศ 
แหล่งข่าวจาก คปภ. เปิดเผยว่า ขณะนี้ไม่มีบริษัทประกันภัยรายใดที่มีปัญหาฐานะการเงิน เป็นผลมาจากที่ คปภ.ได้ใช้เกณฑ์การกำกับเชิงรุกที่เข้าไปตรวจสอบการดำเนินธุรกิจอย่างใกล้ชิด และมีความเข้มงวด หากพบว่าบริษัทใดมีเงินกองทุนต่ำกว่าที่กฎหมายกำหนด จะสั่งพักการขยายธุรกิจโดยทันที จนกว่าจะสามารถเพิ่มเงินกองทุนตามเกณฑ์ที่กฎหมายกำหนด เพื่อไม่ให้สร้างความเสียหายให้กับประชาชน